Karni Ilyas

Dr. (HC). Sukarni "Karni" Ilyas, S.H. (Lahir di Balingka, Agam, Sumatera Barat, 25 September 1952; umua 67 tahun) adolah saurang tokoh jurnalis jo pajuang hukum Indonesia. Karni marupokan wartawan nan sukses, jo banyak malahian liputan jo program-program unggul.

Asa Usul 
Karni di lahian dari urang gaek yang barasal dari Minangkabau, Ilyas Sutan Nagari (Ayah) jo Syamsinar (Ama). Kakeknyo dari pihak ama nan banamo Datuak Basa, marupoan panggaleh kain partai gadang jo salah sorang pambuek Diniyah School. Samaso SMP Karni basakolah di SMPN 05 Padang. Sasudah manamaikan SMEA di Padang inyo malanjuikan pandidikannyo di Fakultas Hukum Universitas Indonesia.

Karier 
Karni mamulai kariernyo sabagai wartawan harian Suara Karya pado tahun 1972. Inyo kamudian pindah ka Majalah Tempo tahun 1978 sampai manjabaik sabagai Redaktur Pelaksana. Kepiawaiannyo dalam bidang hukum mambuek Karni ditugaskan untuak mamimpin Majalah Forum tahun 1991-1999. Tahun barikuiknyo Karni mamacik posisi sabagai Komisaris Majalah tu.

Inyo mamimpin Liputan 6 SCTV samanjak tahun 1999-2005. Di televisi inyo mandapekan dunia baru nan tanyato luar biaso baginyo. Inyo tapacu katiko bahadapan jo wakatu tenggat barito nan bisa muncua satiok saat. Dunia baru ikolah nan mambueknyo mampunyoi jargon basonyo kakuatan televisi adolah kacepatan, kacepatan, jo kacepatan. Dalam tempo hanyo anam tahun, inyo berhasil maantaran Liputan 6 SCTV manjadi program barito terkemuka di Tanah Air.

Karni hijrah ka ANTV tahun 2005. Dek tangan dinginnyo, banyak tayangan ekslusif lahia dari liputan jo katajaman naluri kawartawanannyo. Ndak jarang dalam liputan-liputan tu inyo sakaligus manjadi reporternyo. Tahun 2007, inyo dipercayai mambenahi TV One nan baru sajo diambiak alih dek Keluarga Bakrie. Pado stasiun televisi iko namanyo cukup bakibar, tarutamo sasudah mamandu acara "Indonesia Lawyers Club". Di TV One, Karni manjabaik sabagai Direktur Pemberitaan atau Pemimpin Redaksi News jo Sports. Pado tahun 2012, inyo meraih Panasonic Gobel Awards, untuak kategori "Life Time Achievement".

Organisasi 
Karni aktif di barbagai organisasi wartawan. Inyopun manjadi Presiden Jakarta Lawyer Club, Ketua Umum ATVSI (Asosiasi Televisi Swasta Indonesia), sarato Anggota Komisi Kepolisian Nasional.

Piagam 

 Panasonic Globel Award pado tahun 2013 sabagai pemenang
 Panasonic Globel Award pado tahun 2014 sabagai nominasi
 Panasonic Globel Award pado tahun 2015 sabagai nominasi
 Anugerah Komisi Penyiaran Di Indonesia pada tahun 2015 sabagai pemenang
 Panasonic Globel Award pado tahun 2016 sabagai pemenang
 Panasonic Globel Award pado tahun 2017 sabagai nominasi
 Panasonic Globel Award pado tahun 2018 sabagai pemenang

Rujuakan 
Wartawan Indonesia